„Хэкум пэIэщIэу»
Дзэлыкъуэкъуажэ дэт библиотекэм и лэжьакIуэхэм тхылъеджэхэр нэхъыбэ ящIыным, щIэблэр литературэм драгъэхьэхыным, хэкупсэу къэгъэтэджыным хуэгъэпса Iуэху щхьэпэхэр къаIэт зэпытщ.
Адыгэхэм я щыгъуэ махуэм хуэгъэпсауэ «Хэкум пэIэщIэу» фIэщыгъэ зиIэ зэIущIэ КIэмыргуей Мадинэ, Джэданэ Заремэ, АфIэунэ Лейлэ сымэ иджыблагъэ къызэрагъэпэщащ. Лъэпкъым лъапсэрыхыр къыхуигъакIуэу лIэщIыгъуэм щIигъукIэ зыхэта зауэжьыр къызыхэщыж тхылъхэр щызэхуэхьэсат библиотекэм щагъэхьэзыра гъэлъэгъуэныгъэм. Хьэзаб, гугъуехь, гуауэ хьэлъэхэр зыгъэва адыгэм и тхыдэм, хабзэм, лIыхъужьыгъэ зэрихьам, и бзэр зэрихъумэжыфам тепсэлъыхьащ абы кърихьэлIахэр. Апхуэдэуи Урыс-Кавказ зауэм теухуа усэхэм къеджащ, гъыбзэ щыжаIащ.
Я зыгъэхьэзырыкIэкIэ зэIущIэм къыщыхэжаныкIауэ къалъытар Дзэлыкъуэкъуажэ дэт курыт еджапIэм и 6-нэ «б» классым щеджэ ныбжьыщIэхэрщ, егъэджакIуэр Быж Иннэщ.
КъыдэкIуэтей щIэблэм тхыдэр ящIэу, адыгэгу яIэу къэгъэтэджынымкIэ апхуэдэ зэIущIэхэр щхьэпэщ.
Инэрокъуэ Данэ.
